钦定古今图书集成/明伦汇编/官常典/第719卷 > 敬君弘 吕世衡
## 钦定古今图书集成/明伦汇编/官常典/第719卷 > 敬君弘 吕世衡

按《唐书忠义传》：“君弘，绛州绛人，北齐尚书右仆射显
儁曾孙也。累功历骠骑将军，封黔昌侯，以屯营兵守
元武门。隐太子之死，左右解散。其车骑将军冯立者，
有材武，叹曰：‘生赖其宠，死不共难，我无以见士大夫’。
乃与巢王亲将谢叔方率兵攻元武门，殊死斗，君弘
挺身出。或曰：‘事未可判，当按兵待变，成列而斗可也’。”
不从，与中郎将吕世衡呼而进，皆战殁。立顾其下曰：
“足以报太子矣！”遂解兵走。君弘等败，秦府兵不振。尉
迟敬德掷巢王首示叔方，叔方下马恸，亦出奔。明日
自归。太宗曰：“义士也，置之。”俄而立又至，帝让曰：“汝离
我兄弟，罪一也；杀我将士，罪二也。何所逃死？”答曰：“出
身事主，当战之日，不知其它。”因伏地悲不自胜。帝亦
劳遣之。诏赠君弘左屯卫大将军，世衡右骁卫将军。